תמיד שעשעה אותי המלה פקעת, זה מתקשר לי עם "פקעת עצבים" ובמקרה של פקעות פורחות, תמיד דמיינתי שזה אותו הדבר. הפקעת שוכבת שבועות במקרר, קופאת, בלי כיסוי בלי הגנה במגירה של הירקות סמוך לעגבניות. אחר כך מגיעה עונת השתילה וחולפים עוד כמה שבועות ארוכים באדמה קרה בלי טיפת אור ואז ברור שמתפוצץ לה הווריד והכל מתפרץ החוצה. אבל איזו התפרצות מפוארת - כמו זיקוקים. בקיצור, שווה להתעסק עם פקעות העצבים המדהימות הללו: שיא העצבים שלהן = שיא הפריחה.
בחורף, כשמראה הצמחייה במרפסת הוא לרוב אפרפר ועגמומי, אין תחליף לפריחה של הפקעות והבחירה בהן כדאית במיוחד לאור העובדה שנדרש כאן כמעט אפס מאמץ אל מול תוצאות מרהיבות.
חלק מהפקעות יש לאפסן במקרר כ-6 שבועות לפני מועד השתילה, וחלקן דורש השרייה של מספר שעות במים.
כדאי להשתמש בכד או באדנית בעלת מבנה עגול, כאלה שאתם לא עושים בהם שימוש כל השנה ומיועדים אך ורק לפקעות החורף. חשוב שעומק המכל לא יפחת מ-30 ס"מ.
ניתן כמובן לשתול ולשלב פקעות בכל אחת מהאדניות שלכם אם יש מקום, אבל ניסיוני לימד אותי לשמור אדנית אחת עגולה עבור פקעות החורף. למה עגולה? פשוט כי המראה המתקבל עם הפריחה יפה יותר במבנה עגול אחיד.
שתלו רק באדניות שאתם יודעים בוודאות שיש להן יכולת לנקז מים ביעילות. זה אומר: פתח לניקוז בתחתית, שכבת טוף גס או גרוס שמכסה את התחתית ומעליה תערובת גן/שתילה קלה.
הפקעות חובבות ניקוז מהיר ואיכותי של מים, אל תציפו אותן. שמרו רק על קרקע לחה ואתם בדרך להצלחה. אל תשקו לפני שבדקתם בעזרת האצבע כי מצע השתילה אכן יבש.
הזנים שכאן אינם מיועדים למרפסות צפוניות נטולות אור ישיר.
רקפת: עומק שתילה 5-7 ס"מ.
כלנית: עומק שתילה 2-3 ס"מ. פקעות של כלנית יש להשרות במים 8-12 שעות לפני השתילה ולהחליף את המים תוך כדי ההשרייה (או מתחת לברז מטפטף) את הכלנית טומנים עם החלק הצר כלפי מטה.
נרקיסים: עומק שתילה 4-5 ס"מ.
כרכום: עומק שתילה 5-7 ס"מ. נדרש קירור במקרר כ-5 שבועות לפני השתילה.
אירוסים: עומק שתילה 4-6 ס"מ.
נוריות: עומק שתילה 3-4 ס"מ. פקעות של נורית יש להשרות במים 8-12 שעות לפני השתילה ולהחליף את המים תוך כדי (או מתחת לברז מטפטף). את הפקעת טומנים עם החלק דמוי האצבעות כלפי מטה.
פרזיות: עומק שתילה 4-5 ס"מ.
צבעוני (טוליפים): עומק שתילה 8-10 ס”מ. נדרש קירור במקרר כ-6 שבועות לפני שתילה.
טיפ: תוכלו לראות במשתלה שגדלי הפקעות משתנים מסוג לסוג, זה אומר שגודל הפקעת תשפיע על הכמות שתרכשו ובהתאם לגודל הכד או האדנית עבורה אתם מתכננים את השתילה.
קבלו את 'מתכון' הפריחות הבא שלכם, זהו אחד המתכונים הקלילים לביצוע והמתגמלים שיש. תחשבו על זר נרקיסים, או זר כלניות למשל, אבל בעציץ קטנטן שכל ייעודו הוא רק פקעות.
עציץ/כד/אדנית, מתכת, פלסטיק, חימר, בעומק של לפחות 15 ס"מ. עם לפחות חור ניקוז אחד בתחתית העציץ.
3 עד 5 פקעות כלנית פונפון או נרקיס גליל או כרכום.
שפכו את ספל הטוף גודל לתוך העציץ שבחרתם.
מעל שכבת הטוף מלאו שכבת תערובת שתילה מסוג Green Mix בגובה 2 ס"מ.
הניחו על שכבת תערובת השתילה את הפקעות.
שמרו מרחק של לפחות 1 ס"מ בין הפקעות, שלא ייגעו האחת בשנייה.
שפכו מעל הפקעות את יתרת תערובת השתילה מסוג Green Mix עד כיסוי הפקעות באופן מלא.
השקו השקיה ראשונה באופן ידני עם משפך עד יציאת מים מלאה מתחתית העציץ.
מקמו את העציץ במקום שמקבל לפחות 4 שעות שמש ישירה.